Iohannis a fost întrebat, într-o conferinţă de presă susţinută la Reşiţa, despre afirmaţia potrivit căreia nu are copii şi acesta este motivul pentru care a investit în imobile, lucru care a dat ocazia unor atacuri din partea PSD.

”Nu regret acele afirmaţii, şi nici nu le-am făcut, deci nu am ce regreta. Nu, eu nu am spus aşa ceva, eu am spus că am avut...fiindcă, din păcate ... să nu înţeleagă cineva că intenţionat nu avem copii. Din păcate nu avem copii, nu s-a putut. Şi atunci am avut, sigur, resurse pentru altceva. Eu mi-aş fi dorit mai mult decât orice să investesc aceste resurse în copii proprii, dar nu a fost să fie. Faptul că PSD a întors-o invers este o mârlănie fără margini”, a spus Iohannis.

Preşedintele PNL, Klaus Iohannis, a declarat recent că a obţinut cele şase locuinţe din declaraţia sa de avere în urma unor investiţii din partea sa şi a soţiei, cu scopul de a "avea ceva pentru bătrâneţe", în condiţiile în care nu are copii şi prin urmare nu a investit în educaţia acestora.

Iohannis a fost întrebat într-o emisiune la B1 Tv cum a obţinut cele şase case, case de locuit şi apartamente, din declaraţia de avere.

Preşedintele PNL a precizat că a avut un sprijin din partea familiei în primă instanţă, ulterior a vândut şi a cumpărat locuinţe, în paralel cu închirierea acestora.

"Am vândut şi am cumpărat altele, şi iar le-am vândut, şi iar am cumpărat. A fost relativ simplu, atunci au fost ieftine casele, mulţi saşi plecaseră din Sibiu, deci lucrurile au decurs din aproape în aproape. În afară de asta...ce să vă spun. Noi nu avem copii, deci alţii au investit în copii, în educaţia copiilor, noi am investit în imobile. Lucrurile sunt absolut simple, absolut transparente (...) Ne propuneam cu siguranţă să avem ceva pentru bătrâneţe", a declarat Iohannis.

Premierul Ponta a declarat că nu casele sunt cea mai importantă investiţie pe care trebuie să o facă un om în viaţă, ci copiii, care sunt "singurul lucru care rămâne după noi pe lume" şi din acest motiv atunci când Guvernul distribuie microbuze şcolare nu ţine cont de culoarea politică a primarilor.

Ponta a distribuit, vineri, la Alexandria cheile unor microbuze şcolare mai multor primari din Teleorman, prilej cu care un primar PSD i-a spus că în 2009-2010 nu i-a fost alocat microbuz pentru că nu avea "uniforma" corectă, în timp ce un alt primar i-a spus însă că e membru PDL.

Şeful Executivului a subliniat că există judeţe în care a distribuit în totalitate sau în mare microbuze doar la primari din opoziţie, pentru el contând doar copiii din comune.

"Cât timp voi fi nu doar prim-ministru, cât timp voi fi părinte, cred că cea mai importantă investiţie pe care trebuie să o facă un om în viaţă sunt copiii, nu cred că sunt casele. Cred că sunt copiii cea mai importantă investiţie şi e singurul lucru care rămâne după noi pe lume", a declarat Victor Ponta.